[{"text_idx": "#000000", "text": "TEJO devas repagi milojn da eu\u0306roj al EU"}, {"text_idx": "#000001", "text": "Eu\u0306ropa Unio postulas, ke TEJO repagu grandan parton de la pasintjara administra subvencio de preskau\u0306 20.000 eu\u0306roj, c\u0302ar la kondic\u0302oj de la subvencio ne estis plenumitaj. Por povi lau\u0306regule elspezi la c\u0302i-jaran subvencion TEJO nun urg\u0302e provas dungi plurajn portempajn oficistojn."}, {"text_idx": "#000002", "text": "Jam de multaj jaroj TEJO regule ricevadas administran subvencion de EU, kiun oni uzas parte por dungi proprajn oficistojn, parte por formale pagi por TEJO-rilataj servoj de la Centra Oficejo. En 2015 TEJO ricevis tiucele 19.499 eu\u0306rojn de la EU-instanco EACEA, kaj en 2016 ec\u0302 pli, 27.558 eu\u0306rojn."}, {"text_idx": "#000003", "text": "C\u0302iujare TEJO devas raporti al EACEA pri la lau\u0306regula uzo de la subvencio por ricevi finan aprobon. La raporto kaj la aprobo g\u0302is lastatempe estis rutinaj aferoj, sed c\u0302i-jare TEJO pro fus\u0302a interna administrado tute neglektis fari la raporton, kiu devis esti sendita g\u0302is la fino de februaro."}, {"text_idx": "#000004", "text": "Tio vekis la atenton de la kontrolistoj en Bruselo, kiuj fine en majo postulis, ke la mankanta raporto fine estu liverita. La postulo de EACEA kau\u0306zis panikon c\u0302e TEJO, c\u0302ar dau\u0306re mankis ec\u0302 la internaj financaj dokumentoj de TEJO pri la jaro 2014, kiuj ec\u0302 al la komitato de TEJO ne estis senditaj g\u0302ustatempe."}, {"text_idx": "#000005", "text": "La raporto estis rapide kunmetita kaj sendita al Bruselo, sed vers\u0302ajne la granda malfruo jam vekis la suspektojn de la kontrolistoj, kiuj pli atente ol kutime observis la detalojn, kaj konstatis ke TEJO devos repagi parton de la subvencio, c\u0302ar g\u0302iaj kondic\u0302oj ne estis plenumitaj."}, {"text_idx": "#000006", "text": "La c\u0302efa afero kiun EACEA ne povis akcepti estis, ke TEJO dungis oficiston el ekster EU, kvankam estis kompetentaj kandidatoj ankau\u0306 ene de EU, interalie la antau\u0306a prezidanto de TEJO \u0141ukasz Z\u0307ebrowski. Kompreneble oni povas argumenti, ke TEJO rajtu dungi oficistojn el ajna lando, sed se oni pagas la salajron per EU-subvencio, necesas observi la regulojn de EU."}, {"text_idx": "#000007", "text": "TEJO tamen elektis c\u0302irkau\u0306iri la regulojn: c\u0302ar formala dungo ne eblis pro EU-reguloj, oni anstatau\u0306 salajro pagis al la oficisto rekompencon kontrau\u0306 fakturoj. Tiun proceduron EACEA ne aprobis, kaj sekve TEJO devos repagi al EACEA la dumonatan salajron de la tuttempa oficisto kiu estis dungita komence de novembro 2015."}, {"text_idx": "#000008", "text": "La administra subvencio estis donita por tutjara plentempa dungo de oficisto, sed la oficisto laboris nur dum la lastaj du monatoj de 2015. Por tamen povi uzi la tutan subvencion, TEJO kiel kutime aldone prezentis en sia raporto al EACEA fakturon de UEA pri la TEJO-rilata laboro de kelkaj oficistoj de la Centra Oficejo. Se tiu fakturo estos aprobita en la detala kontrolo de EACEA, TEJO rajtos teni la c\u0302efan parton de la administra subvencio de 2015. Alikaze necesos repagi plian, tre grandan monsumon."}, {"text_idx": "#000009", "text": "\u2013 Povas esti problemo pri unu el la oficistoj de UEA kiuj laboris por TEJO, sed ni estas en kontakto kun la agentejo pri tio kaj ni ankorau\u0306 esperas savi tiun parton, diras la prezidanto de TEJO, Michael Boris Mandirola, al Libera Folio."}, {"text_idx": "#000010", "text": "Por 2016 TEJO ricevis pli grandan administran subvencion kaj ekde la komenco de c\u0302i tiu jaro la asocio sekve dungis plian, duontempan oficiston. Denove kandidatis interalie la eksa prezidanto \u0141ukasz Z\u0307ebrowski, kiu tamen ne estis akceptita. Anstatau\u0306e oni elektis plian kandidaton el ekster EU. Ekde la komenco de 2016 TEJO sekve havas du oficistojn kiuj ne estas formale dungitaj, kaj kies salajrojn oni ne povos pagi per la tiucela EU-subvencio."}, {"text_idx": "#000011", "text": "Kiam la stato de la aferoj evidentig\u0302is post vizito de kontrolisto de EACEA, TEJO decidis urg\u0302e dungi kvin pliajn oficistojn por la lastaj kvar monatoj de la jaro. Tiuj oficistoj estos formale dungitaj lau\u0306 la reguloj de EU, kaj sekve TEJO ne riskas perdi ion el la c\u0302i-jara administra subvencio, diras Michael Boris Mandirola:"}, {"text_idx": "#000012", "text": "\u2013 Ni scias kiel agi por ke TEJO rajtu teni la tuton kaj ni intencas tion fari."}, {"text_idx": "#000013", "text": "Rilate la pasintjaran subvencion ankorau\u0306 ne klaras, kiam EACEA donos sian finan verdikton, kaj sekve ne eblas scii, kiom da mono TEJO perdis, Mandirola diras."}, {"text_idx": "#000015", "text": "Lau\u0306 Mandirola la reguloj de EACEA pri la permesitaj dungoformoj ne estas tute klaraj, kaj oni kredis, ke eblus dungi personon ekster EU, ec\u0302 se tiu ne ricevas laborvizon."}, {"text_idx": "#000016", "text": "\u2013 Nun ni havas bonan informfluon kun EACEA tiel ke ne plu eblas ke ni fus\u0302u pro manko de informig\u0302o au\u0306 pro misinformig\u0302o."}, {"text_idx": "#000017", "text": "Libera Folio: Sed kial la raporto pri la subvencio ne estis farita g\u0302ustatempe?"}, {"text_idx": "#000019", "text": "Pri la du nunaj oficistoj \u2013 c\u0302u TEJO planas dau\u0306rigi kunlaboron kun ili kaj se jes, el kiuj monfontoj oni planas kovri tiun elspezon? Ja por ili ne eblas uzi la subvencion?"}, {"text_idx": "#000020", "text": "\u2013 La celo estas ke per ilia laboro pri subvencioj, ni sukcesu akiri (petado), s\u0302pari (plenumo) kaj gardi (mastrumado kaj raportado) sufic\u0302an monon kiu kompensas ilian koston. Ni tamen provos negoci kun ili alternativajn pagkondic\u0302ojn konsidere al tio ke ni ne plu ricevas subvencion por pagi ilian \"nederlandan\" salajron."}, {"text_idx": "#000022", "text": "\u2013 Mi vidas neniun alian manieron akiri similajn sumojn por nia agado, fakte apenau\u0306 estas internaciaj junularaj organizoj kiuj kapablas funkcii sen subvencioj. Nia kapitalo ebligas travivi kelkajn jarojn sen subvencioj kaze de problemo, sed dum tiu tempo necesus reakiri subvenciojn. Aldonindas tamen ke la subvencioj por projektoj donas rimedojn por agadoj kiuj en si mem estas fruktodonaj kaj donas bonajn rezultojn al Esperantujo."}, {"text_idx": "#000023", "text": "Pli specife, c\u0302u ne estus tre riske arang\u0302i kostan afrikan kongreson kalkulante je subvencio, kiun oni eble devos poste repagi, c\u0302ar oni ne sukcesas plenumi la kondic\u0302ojn de la subvencidonanto?"}]